Kaart
**Liivalaia tänav** on tänav Tallinna Kesklinnas.

Liivalaia tänav kulgeb Pärnu maanteelt Tartu maanteeni läbi Tatari, Veerenni, Sibulaküla, Maakri ja Kompassi asumi.

Liivalaia tänav algab Pärnu maanteelt kohast, kust vastassuunas läheb Suur-Ameerika tänav. Tänav ristub põhja poole suundudes P. Süda tänava, Veerenni tänava, Tatari tänava, Uus-Tatari tänava, Hospidali tänava, Kentmanni tänava, Kaupmehe tänava, Juhkentali tänava, Lembitu tänava, A. Lauteri tänava, Maakri tänava, Turu tänava ja Lastekodu tänavaga. Liivalaia tänav kulgeb alguses idakirdesse, aga teeb laugja kaare vastupäeva ja suundub lõpus kirdesse. Tänav on 1,6 km pikk ja lõpeb Tartu maanteel. Sealt edasi jätkub ta Pronksi tänavana.

Vaade Liivalaia tänavale, Liivalaia tänava ja Pärnu maantee ristmikult 
Liivalaia 8 // 12, Swedbanki hoone
Vaade Liivalaia tänavale (vasakul 7, 9 jne) Swedbanki hoonest
Liivalaia tänaval on palju foore. Öösel, kui need on välja lülitatud, on Liivalaia tänav oma kõigil ristmikel peatee, välja arvatud Pärnu ja Tartu maantee suhtes.

Liivalaia 13/15
Liivalaia (17, 19, 21) ja Tatari tänava ristmik, vaade põhja
Vaade Liivalaia tänavale ja Keldrimäe asumile
Liivalaia 45, Luminori panga peahoone
Vaade Tartu maanteele, Lastekodu tänavale, Liivamäe tänavale ja Liivalaia tänava majadele
Vaade Maakri asumile ja Liivalaia tänavale, 2012. aastal

Hoonestus
---------

* Liivalaia 3 – 1938. aastal Roman Koolmari projekteeritud, algselt Arthur ja Selma Sprenki üürimaja
* Liivalaia 5 – 1962. aastal tüüpprojekt 1-317A-12 järgi ehitatud viiekorruseline korterelamu, esimesel korrusel asus kauplus Dünamo.
* Liivalaia 7 – 1961. aastal ehitatud viiekorruseline korterelamu, äripindadega esimesel korrusel. Hoone esimesel korrusel tegutses Eesti NSV ajal Tallinna I Toidukaubastu kauplus Vilnius ja kauplus Sõnajalg.
* Liivalaia 8 // 10 // 12 – Swedbanki peakontori hoone. 2024. aastaks Swedbank kavatses oma peakontori algselt viia Tallinnas Liivalaia tänavalt nn Hipodroomi kvartalisse, uuema teabe kohaselt aga uude Arteri kvartalisse

Liivalaia tunnel
* Liivalaia 9 – Eesti Gaasi hoone.
* Liivalaia 11/1 – 1935. aastal ehitatud kolmekorruseline korterelamu
* Liivalaia 11/4 – 1952. aastal ehitatud kahekorruseline büroohoone
* Liivalaia 13/15 – 2003. aastal ehitatud ECE Ärimaja
* Liivalaia 14, 7-korruseline büroohoone. Algne 1970. aastal ehitatud Eesti NSV Kolhoosidevaheliste Ehitusorganisatsioonide Vabariikliku Nõukogu Projekteerimise Instituudi (EKE Projekti) administratiivhoone. Hoone esimese korruse äripinnal asus Eesti NSV ajal kalakauplus Meritäht.
* Liivalaia 17 // Tatari tänav 31 – kolmekorruseline elamu- ja ärihoone
* Liivalaia 19 – kolmekorruseline elamu- ja ärihoone
* Liivalaia 19a – 2020. aastal ehitatud kolmekorruseline korterelamu
* Liivalaia 20a ja 22 – Astro Liivalaia büroohooned
* Liivalaia 21 – 2008. aastal ehitatud kaheksakorruseline korterelamu äripindadega 1. korrusel.
* Liivalaia 22 – 1997. aastal ehitatud seitsmekorruseline büroohoone
* Liivalaia 23 – Tallinna Südalinna kool
* Liivalaia 24 – 1987. aastal valminud, endine Harju Maakohtu Liivalaia kohtumaja. Arhitekt Paul Madalik, hoone oli kasutusel 2018 aastani.
* Liivalaia 25 – 1975. aastal ehitatud üheksakorruseline korterelamu.
* Liivalaia 26 – 1960. aastal ehitatud viiekorruseline korterelamu.
* Liivalaia 27 (algselt Liivalaia 37)//Kentmanni 21 // Kaupmehe 14 (algselt Kaupmehe 28) – Helmi Tui ja Karl Reitavi maja, valmis 1937, arhitekt Eugen Sacharias. Hoone esimesel korrusel tegutses Eesti NSV ajal Tallinna I Toidukaubastu kauplus Riia filiaalkauplus 19
* Liivalaia 28 – 1952. aastal ehitatud viiekorruseline korterelamu.
* Liivalaia 29 – 1976. aastal ehitatud seitsmekorruseline korterelamu, äripindadega 1 korrusel. Endine Tallinna Linnuvabriku kaupluse Kikas hoone.
* Liivalaia 30 – 1959. aastal ehitatud viiekorruseline korterelamu
* Liivalaia 32 – 1960. aastal ehitatud viiekorruseline korterelamu
* Liivalaia 33 – Radisson Blu Hotel Olümpia
* Liivalaia 34 ja 36 – kavandatav Arteri kvartal koos Eesti kõrgeima, 111 meetri kõrgune 28 korrusega büroohoonega
* Liivalaia 38 – Kaasani kirik
* Liivalaia 39 – 1924. aastal arhitekt Aleksander Voldemar Oklon projekti järgi valminud korterelamu
* Liivalaia 40 – 1980. aastal ehitatud kuuekorruseline korterelamu, mille esimesel korrusel asusid kauplus Aed ja Tallinna Keskraamatukogu ruumid
* Liivalaia 41 – 1903. aastal ehitatud V. Freimani projekteeritud Georg Ratasepa maja. Algselt Kaasani tänava aadressiga.
* Liivalaia 42 – 1962. aastal ehitatud viiekorruseline korterelamu
* Liivalaia 43 – 1912. aastal Anton Uessoni projekti järgi ehitatud nurgatorniga kahekorruseline üürimaja on üks vähestest autentsel kujul säilinud ning heas korras puitjuugendi esindajatest. Hoone moodustab koos naabruses olevate puitelamute ja üle Liivalaia tänava asuva Kaasani kirikuga ühtse arhitektuurse ansambli. Hoone taga asetseval Lennuki tänav asub ka 1927. aastal Herbert Johansoni projekti järgi valminud, sama ansambli kultuurimälestiseks tunnistatud hoone Lennuki t. 26
* Liivalaia tänav 44 // Lastekodu 1 // Tartu maantee 24–32, nn Stalini maja. Dvigateli tehase töötajatele ehitatud korterelamute kvartali projekteeris aastatel 1947–1956 arhitekt A. Vlassov.
* Liivalaia 45 – 2009. aastal ehitatud 14-korruseline Luminori panga peahoone
* Liivalaia 49 – Stockmanni kaubamaja parkimismaja
* Liivalaia 53 – Stockmann Oyj Abp Eesti filiaali Stockmanni kaubamaja

Galerii
-------

* Swedbanki hoone Liivalaia 8 // 12Swedbanki hoone Liivalaia 8 // 12
* Tikenbergi maja, Liivalaia 19Tikenbergi maja, Liivalaia 19
* Liivalaia 21Liivalaia 21
* Tatari tänava hooned ja kõrghoone Liivalaia 22Tatari tänava hooned ja kõrghoone Liivalaia 22
* Liivalaia 23, Tallinna Südalinna koolLiivalaia 23, Tallinna Südalinna kool
* Liivalaia 25Liivalaia 25
* Kaasani kirik, Liivalaia 38Kaasani kirik, Liivalaia 38
* Liivalaia 39Liivalaia 39
* Liivalaia 39 ja Liivalaia 41Liivalaia 39 ja Liivalaia 41
* Liivalaia 42 ja 40 hoonedLiivalaia 42 ja 40 hooned
* Liivalaia 43Liivalaia 43
* Liivalaia 43/1Liivalaia 43/1
* Luminori panga peahoone, Liivalaia 45Luminori panga peahoone, Liivalaia 45
* Johansoni paberivabriku korstenJohansoni paberivabriku korsten
* Liivalaia 51Liivalaia 51
* Stockmanni kaubamaja Stockmanni kaubamaja
* Stockmanni parkimismaja - Liivalaia 53 (vasakul), Liivalaia 40 ja 42 hooned (paremal) Stockmanni parkimismaja - Liivalaia 53 (vasakul), Liivalaia 40 ja 42 hooned (paremal)
* Stockmanni parkimismaja - Liivalaia 53Stockmanni parkimismaja - Liivalaia 53
* Liivalaia 40 ja 42 hoonedLiivalaia 40 ja 42 hooned

Ajalugu
-------

1914. aasta Tallinna linna kaart, millel kujutatud Tallinna Kaasani kirikust, Tallinna sadama poole suundunud tänavad
Liivalaia tänava piirkonnas asus keskajal kinnistu Liivalaia 8a juures Võllamägi, kus 14.–15. sajandi vahetusest 18. sajandi teise pooleni hukati surmamõistetuid. Arheoloogiliste väljakaevamiste käigus leiti 2007. aastal paeplaatidest trepi ja müürifragmentide vahelt vähemalt 110 inimese korratult paiknevad luud ning viis meetrit eemal olevast hauast seitse korratult asetsevat luustikku, millest enamikul puudus kolju ning käed olid selja taha seotud.

Suur-Juhkentali tänav, 1928. aasta Tallinna linna kaardil
Hooned Liivalaia ja Vaestepatuste tänava nurgal 1939. aastal
Vaade Tallinna Kaasani kirikule Liivalaia tänaval
Ajalooliselt kandis Liivalaia nime (*Breite Sandstraße, Große Sandstraße*) vaid lõik alates Suur-Pärnu maantee ristmikust ja Suur-Balesna tänava, Kaasani tänava ja Ülemiste järve poole suundnud Suur-Juhkentali tänava ning Odra tänava ristmikuni. Suur-Juhkentali tänav oli nime saanud tänava lõpus asunud Juhkentali (*Joachimstali*) suvemõisa järgi. 

Suur-Pärnu maantee ristmikult alanud Liivalaia tänav ristus Zeehi tänava, Väike-Veerenni tänava, Ahju tänava, Tatari tänava, Hospitali tänava, Kentmanni tänava, Kaupmehe tänava, Kirikuaia tänava, Suur-Balesna tänavaga. Liivalaia tänava ääres aadressil Väike-Liiva 1 asus 1914. asutatud Vene Punase Risti haigemaja. Liivalaia 84 tegutses Liivalaia apteek

1928. aastal iseloomustati tänavat järgmiselt: "Hommikuti täitub Liivalaia ja ümbritsevad tänavad jubedustäratavate inimkogudega: "pätid" tulevad öömajalt. Sügades kaltsudesse kaetud ihu, millel kihelevad rohkearvulised söödikud, "pätid" lasevad vilkuda oma denaturaadi joomisest punetavad silmad kahele poole, piiludes millegi söödava järele". Lutri tänav 19 ja hiljem Liivalaia tänav 6 asus Tallinna linna II öömaja meestele, linna I öömaja naistele asus Veerenni tänav 6. Liivalaia tänav 6 asus ka Tallinna Linna II suguhaiguste ambulatoorium.

Liivalaia 36 ja 38 hooned 1939. aastal
Tallinna Linnavolikogu otsusega liideti Suur-Juhkentali tänav Liivalaia tänavaga 1936. aastal ja Odra tänava ja Tallinn-Viljandi raudteeni ulatuv tänav kandis Liivalaia tänava nimetust. Edasi kulges mere ja Vanasadama poole tänavaterägastik, mille keskpunkt asus 1721. aastal pühitsetud Tallinna garnisoni kirikuks ehitatud Tallinna Kaasani kiriku (ajaloolise Pleekmäe) lähistel. Liivalaia tänav muutus toona natuke enne Kaasani kirikut veelgi kitsamaks Kaasani tänavaks. 

Teispool Tallinna Kaasani kirikut kulges aga otsejoones Suur-Tartu maantee suunas Klaasingi tänav (praeguse Liivalaia tänava joonel Stockmanni kaubamaja kõrval, kus toona asus Johansoni paberivabrik, omaaegne vabriku korstna alusmüür on veel tänagi alles) ja sellega alguses paralleelselt Heeringa tänav, millest sai edasi Suur-Tartu maanteele Puuvilja tänav. Kaasani kirikust edasi Vanasadama poole kuni Tartu maanteeni asusid Paberi tänav ning veel edasi Kompassi tänav, Pronksi tänav ja muud tänavad. 

Piirkonna hoonestus kandis suuri kahjustusi 1944. aasta Tallinna märtsipommmitamises.

### Viktor Kingissepa tänav

Liivalaia tänav 39
Liivalaia tänav kandis koos Pronksi ja Jõe tänavaga Eesti NSV ajal aastatel 1944–1992 nime V. Kingissepa tänav. Viktor Kingissepa nime kandnud tänav ei lange täpselt tänapäeva Liivalaia tänavaga kokku. 

Liivalaia ja Tartu maantee ristmik, nn Stalini maja
1950.–1970. aastatel ehitati V. Kingissepa tänav sirgelt välja kuni Narva maanteeni. Likvideeriti keerukas ajalooline tänavavõrk ja lammutati palju puitmaju, suur osa sealsest hoonestusest oli hävinud 1944. aasta Tallinna märtsipommmitamises. Uue tänavavõrgu ette jäi suur osa Tallinna Kaasani kiriku krundist (praegu on Kaasani kirik nurgaga pea vastu teed, uus kirikuaed ehitati aastal 1972). Kunagise Kaasani tänava ääres asunud mõned puumajad (Liivalaia tänav 39, 41) on veel tänagi alles Tallinna Kaasani kiriku vastas.

Kingissepa tänava laienduse käigus, laienes tänav ka suurele osale Tallinna Kaasani kiriku aiast, samuti lammutati kümned ajaloolise Liivalaia tänava lõunapoolse külje puumajad Pärnu maanteest Juhkentali tänavani ja 1974. aastal ka vanad Keldrimäe puumajad, tulevase Olümpia hotelli vastas. Kingissepa tänava majanumbrid püsisid 1970. aastate alguseni, Tallinna Kutsekeskkool nr 15 aadress oli V. Kingissepa tänav 60 ja hoone Odra tänava nurgal oli maja V. Kingissepa tänav nr 98.

Liivalaia tänav 1996. aastal. Liivalaia ja Hospidali tänava ristmik
Liivalaia tänav, mis koosnes algselt kahest osast, s.o Liivalaia tänavast (Pärnu maanteelt Lembitu tänava ristikuni) ja Suur-Juhkentali tänavast (mis suundus Lembitu tänava ristiku juurest ida poole) ning sai uue sihi Tartu maanteele, hõlmates ka senised Kaasani, Paberi, E. Aspe, Jõe ja Pronksi tänavad. 

Lai V. Kingissepa tänav valmis aastatel 1973–1974, Ahtri tänav nimetati Kingissepa tänavaks ja majanumbrid muudeti. Tänavaosa, mis suundus Lembitu tänava ristiku juurest ida poole kandis Liivalaia tänava nimetust.

### Liivalaia tänavana

Kui tänava V. Kingissepa nimi 1. jaanuarist 1992 kaotati, taastati ajalooline Liivalaia nimi, kuid seda vaid Pärnu maantee ja Tartu maantee vahelisel lõigul. Narva maanteeni suunduvale V. Kingissepa tänava osale anti tagasi ajalooline nimi Pronksi tänav, kuigi varem see tänav igal pool just täpselt samas kohas ei kulgenud, ning Pronksi ja Narva maantee ristist Vanasadama poole jätkunud tänavale Jõe tänava nimi. Tänavaosale, mis suundus Lembitu tänava ristiku juurest ida poole ja kandis Liivalaia tänava nimetust, ennistati 1. jaanuarist 1991 Juhkentali tänava nimetus.

Vaade Liivalaia tänavale ja Lennuki tänavale 2008. aastal; käib Nordea Maja ehitus
2021. aastal lammutatud Eesti Gaasi vana hoone, Liivalaia 9
1999. aastal kavandati Süda, Liivalaia ja Tatari tänava vahelisele 1,2 hektarisele alale uusehitisi. Liivalaia tänava äärde kavatseti ehitada puumajade asemele büroo- ja ärihooned. Eesti Gaasi büroohoonele (Liivalaia 9) juurdeehituseks kaks korrust. Plaaniti säilitada Liivalaia 11 tänavaäärne elamu ja kahekorruseline kivihoone. Nende kõrvale Liivalaia 13/15 ehitatigi 12korruseline äri- ja büroohoone ning selle alla 33 kohaga garaaž.

2003. aastal ehitati Liivalaia 13/15, 12-korruseline ECE Ärimaja.

2009. aastal ehitati Liivalaia 45, 14-korruseline Nordea Maja ja hilisem Luminori panga peahoone.

2021. aastal lammutati Eesti Gaasi vana hoone, Liivalaia 9.

2021. aastal alustati Liivalaia ja Juhkentali tänava ristmiku vahelisele alale Arteri kvartali rajamist, projekti arendaja Kapitel kavandab kolme hoonega kvartali valmimist 2024. aasta keskel.

Viited
------

1. ↑  Leele Välja, OÜ Arhitektuuriväljad. Tallinna kesklinna väärtuslikud hooned. Tallinn 2020, lk 34.
2. ↑  Erastatavate toidukaupluste nimekiri, Eesti Vabariigi Valitsuse korraldus 26.septembrist 1991.a. nr.342-k. Riigi Teataja
3. ↑  Hansapankurid kolisid võllamäele, arileht.delfi.ee, 06.01.1996.
4. ↑  Swedbank kolib Eesti peakontori Liivalaia tänavalt ära, arileht.delfi.ee, 14.10.2020.
5. ↑  Swedbank kolib peakorteri südalinna uusimasse kõrghoonesse, www.err.ee, 21.07.2023
6. ↑  Eesti Gaasi peamaja asemele kerkib uus kontorihoone, www.err.ee, 16.07.2021.
7. ↑  Astro Liivalaia, .
8. ↑  Erastatavate toidukaupluste nimekiri, Eesti Vabariigi Valitsuse korraldus 26.septembrist 1991.a. nr.342-k. Riigi Teataja
9. ↑  Liivalaia äri- ja elukvartal, www.kapitel.ee.
10. ↑  Leele Välja, OÜ Arhitektuuriväljad. Tallinna kesklinna väärtuslikud hooned. Tallinn 2020, lk 40.
11. ↑  Liivalaia tänavale Tallinnas koopiamaju tahtnud arendaja jäi pika ninaga, www.err.ee, 25.11.2022
12. ↑  Elamu Tallinnas Liivalaia t. 43 kultuurimälestiste riiklikus registris (vaadatud 06.01.2021).
13. ↑  Elamu Tallinnas Lennuki t. 26 kultuurimälestiste riiklikus registris (vaadatud 06.01.2021).
14. ↑  Elamu Tartu mnt. 24, 1957. a. kultuurimälestiste riiklikus registris (vaadatud 29.10.2020)
15. ↑  "Arheoloogid leidsid kesklinnast vana võllaroogade matmispaiga" Eesti Päevaleht, 21. juuli 2007.
16. ↑  Liivalaia tn, EKI KNAB: Eesti - Eesti Keele Instituut, Eesti kohanimed (vaadatud 26.06.2021)
17. ↑  Eesti Punase Risti tegewusest. Postimees (1886-1944), nr. 109, 28 mai 1919.
18. ↑  Tallinna teateid. Liivalaia apteek, Liivalaia 84 (te!. 1 461-70), Eesti Sõna, nr. 298, 28 detsember 1942
19. ↑  Elu sülitas nad välja. Rahvaleht, 1. november 1928, nr. 129, lk. 4.
20. ↑  Aleksander Kivi. Tallinna tänavad. Tallinn, 1972
21. ↑  LINNA-KUTSEKOOL Nr. 15, Tallinn, V. Kingissepa t. 60, Spordileht, nr. 51, 28 juuni 1965
22. ↑  Vana kvartali uued majad, www.ohtuleht.ee, 26. mai 1999.
23. ↑  Tallinnas hotell Olümpia vastas algas Liivalaia kvartali ehitus,www.err.ee, 26.03.2021.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Liivalaia tänav** |

* Jaak Juske, Jaak Juskega kadunud Eestit avastamas: Stockmanni ümbruse rohkete muutuste lugu, www.FORTE.ee, 14. jaanuar 2017

| * v
* r
Tatari asumi tänavad |
| --- |
| Tänavad | 
Ahju tänav · Allika tänav · Estonia puiestee · Kentmanni põik · Kentmanni tänav · Liivalaia tänav · Lätte tänav · Pärnu maantee · Sakala tänav · Peeter Süda tänav · Tatari tänav |

| * v
* r
Veerenni asumi tänavad |
| --- |
| Tänavad | 
Herne tänav · Hospidali tänav · Invaliidi tänav · Juhkentali tänav · Kauna tänav · Kodu tänav · Liivalaia tänav · Luku tänav · Magasini tänav · Naeri tänav · Oa tänav · Pille tänav · Puhke tänav · Pärnu maantee · Ravi tänav · Tare tänav · Tatari tänav · Tiiu tänav · Töökoja tänav · Uus-Tatari tänav · Vaikne tänav · Vana-Lõuna tänav · Vana-Veerenni tänav · Varre tänav · Veerenni põik · Veerenni tänav · Vineeri tänav · Võtme tänav · Õilme tänav · Õpetajate tänav |

| * v
* r
Sibulaküla asumi tänavad |
| --- |
| Tänavad | 
Islandi väljak · Kauka tänav · Kaupmehe tänav · Kentmanni tänav · Ants Lauteri tänav · Lembitu tänav · Liivalaia tänav · Rävala puiestee · Vambola tänav  |